Duisende in SA sê: EskomSePush | Netwerk24
Duisende in SA sê: EskomSePush
Deur Jana Breytenbach 12 Februarie 2019 13:10
Terwyl die land weer gewoond moet raak aan beurtkrag, wend duisende mense hulle tot die gewilde beurtkrag-app EskomSePush.
Die app met die stuitige naam het in April 2015 te midde van die vlaag ontwrigtende kragonderbrekings die lig gesien en het al verskeie eerbewyse gewen.
Die app stuur kennisgewings (push-notifications) oor beurtkrag na gebruikers wat daarop registreer om te sien hoe laat ’n spesifieke buurt in die duister gehul kan word.
Die app dek onder meer Johannesburg, Kaapstad, Pretoria, Polokwane, Durban, Port Elizabeth, Oos-Londen, die Oos-Rand, Heidelberg (Gauteng), Bloemfontein, Pietermaritzburg, Richardsbaai, Vanderbijlpark en Kimberley.
Luidens ’n verklaring deur Eskom se direksie het sewe eenhede binne vyf uur onklaar geraak, wat die inwerkingstelling van fase 4-beurtkrag genoodsaak het.
Eskom het aanvanklik beplan om Maandag fase 2-beurtkrag in te stel weens ’n tekort aan opwekkingsvermoë en ’n tekort aan diesel vir noodkragsentrales oor die naweek.
Fase 3-beurtkrag is Dinsdagoggend ingestel. Dit beteken Eskom het ’n tekort aan 3 000 MW se elektrisiteit.
Eskom sê op sy webtuiste die Koeberg-kernkragsentrale verskaf sowat 5% van die land se totale kragbehoefte en sowat 50% van dié van die Wes-Kaap.
Die Wes-Kaap moet dus 50% van sy krag uit dié dele van die land kry waar daar tans nie genoeg krag opgewek word nie.